Tuomarien mukaan maata pyritään suojelemaan erityisesti venäläisiltä, pohjoiskorealaisilta ja iranilaisilta vakoilijoilta sekä salamurhaajilta.

James Bond -elokuvista tuttu slogan licence to kill – lupa tappaa on muutakin kuin tyhjä lause. Britannian tiedusteluoikeuden IPT:n tuoreen 56-sivuisen päätöksen mukaan maan kotimaantiedustelu MI5 voi laillisesti valtuuttaa peitetehtävissä työskentelevät agenttinsa laittomiin tekoihin, olivatpa ne sitten kidnappaamisia, raiskauksia, kidutusta tai murhia.

Oikeuden päätös vahvistaa käytännön, joka on alkanut jo 1990-luvun alussa ja joka on pidetty äärimmäisen salaisena. Asia nousi julkisuuteen lokakuussa 2018, kun neljä brittiläistä kansalaisjärjestöä nosti IPT:ssa kanteen tiedusteluelinten laittomina pidettyjen toimintatapojen johdosta.

Oikeuden päätöksen mukaan MI5:n työtekijät voivat myös soluttautua rikollisorganisaatioihin ja toimia niiden mukana, vaikka se tarkoittaisi osanottoa rikolliseen toimintaan. Tuomioistuimen mukaan tällaisen peitetoiminnan kieltäminen tarkoittaisi brittiläisten vakoilu- ja vastavakoiluviranomaisten tehokkaiden toimintaedellytysten merkittävää heikentämistä.

Tuomarien mukaan maata pyritään suojelemaan erityisesti venäläisiltä, pohjoiskorealaisilta ja iranilaisilta vakoilijoilta sekä salamurhaajien tapaisilta valtiollisilta toimijoilta. Brittihallitus valmistautuu parhaillaan myös uusien levottomuuksien nousuun Pohjois-Irlannissa.

Brittiläisten ihmisoikeusaktivistien mukaan IPT:n päätös vahvistaa laillisten brittiläisten tiedustelukäytäntöjen siirtymistä yhä lähemmäs amerikkalaista todellisuutta, jossa lukuisat tiedusteluorganisaatiot toimivat käytännössä kuin valtiot valtiossa ja niiden valvontaa varten perustetut erityistuomioistuimet ovat lähinnä kumileimaisia. Ne hyväksyvät kaikki vakoiluorganisaatioiden tekemiset automaattisesti kansallisen turvallisuuden nimissä, vaikka kysymys olisi virheiden ja rikosten peittelystä.

Boris Johnsonin hallituksen on määrä säätää Britannian tiedustelutoiminnan kokonaislakiuudistus vuoden 2020 aikana, joten kriitikkojen mukaan IPT:n ratkaisu tuli sopivaan aikaan. Brexitin jälkeiset brittikäytännöt saadaan tarkoituksenmukaisesti yhä lähemmäs Yhdysvaltain tiedusteluelinten toimintatapoja.

Viisituomarinen IPT teki osittain salaiseksi julistetun ratkaisunsa kolmen äänen enemmistöllä kahta vastaan. Voittaneen kannan mukaan tiedusteluvirkamiesten työssään tekemät rikokset ansaitsevat syytesuojan, jos niillä voidaan estää vieläkin vakavampia rikoksia.

Reprieve, yksi kanteen nostaneista kansalaisjärjestöistä varoitti, että vaikka turvallisuusviranomaisten tehtävä on suojella kansalaisia, niiden toiminnoissa tapahtuneet virheet ja ylilyönnit ovat kerta toisensa jälkeen osoittaneet tiukempien sääntöjen ja tarkemman laillisuusvalvonnan tarpeen. Järjestöjen mukaan erityisen ongelmalliseksi ratkaisun tekee se, että laittomien toimintatapojen rajat ovat valtiosalaisuuksia. Järjestöt ovat ilmoittaneet valittavansa IPT:n päätöksestä.